Temeljem članka 7. Zakona o kulturnim vijećima i financiranju javnih potreba u kulturi (Narodne novine, broj 83/22), članka 36. Statuta Grada Zadra (Glasnik Grada Zadra, broj 9/09, 28/10, 3/13,  9/14, 2/15 – pročišćeni tekst, 3/18, 7/18 – pročišćeni tekst, 15/19, 2/20, 3/21 i 14/23 – pročišćeni tekst), članka 23. Pravilnika o financiranju javnih potreba sredstvima proračuna Grada Zadra (Glasnik Grada Zadra, broj 10/22) te Odluke Gradonačelnika KLASA: 611-01/25-01/01, URBROJ: 2198-1-02-25-5 od ____ 2026. godine, Gradonačelnika Grada Zadra, dana ____ 2026. godine,   o b j a v lj u j e




Javni
P O Z I V
za predlaganje programa javnih potreba
u kulturi Grada Zadra za 2027. godinu



I.
U proračunu Grada Zadra osiguravaju se sredstva za javne potrebe u kulturi, a to su djelatnosti, programi i projekti, aktivnosti i manifestacije u kulturi od interesa za Grad Zadar. Od interesa za Grad Zadar (u nastavku teksta: Grad) smatrat će se programi/projekti koji kulturu Grada uzdižu na lokalnoj razini, stavljaju ju u nacionalni i europski kontekst; promiču interkulturalni dijalog, razvoj civilnog društva; koji su stručno utemeljeni, visoke razine kvalitete, ekonomični, profilirani u odnosu na osnovnu djelatnost organizatora, odvijaju se kontinuirano te oni koji doprinose zadovoljenju i ispunjavanju ciljeva i prioriteta definiranih Planom razvoja kulture Grada Zadra 2019.-2026. 

Specifični ciljevi ovog Poziva odnose se na:
· osnaživanje kapaciteta nositelja djelatnosti u kulturi za provođenje programa, koji doprinose kvaliteti života stanovnika grada Zadra i kulturnoj ponudi
· potporu inovativnim programima koji aktivno doprinose razvoju kulturnih djelatnosti u lokalnoj zajednici
· podršku razvoju visoko kvalitetnih programa glazbene, plesne, dramske i kazališne umjetnosti, književne, književno-nakladničke i knjižnične djelatnosti, likovnih umjetnosti i muzejsko-galerijske djelatnosti, interdisciplinarnih djelatnosti, novih umjetničkih i kulturnih praksi, fotografije, filma i kinematografije, kulturno-umjetničkog amaterizma te očuvanju zavičajne tradicijske baštine, zaštite i očuvanja kulturnih dobara
· podršku programima koji se odvijaju na otocima, koji pripadaju Gradu Zadru (Ist, Iž, Molat, Olib, Premuda, Rava, Silba), a održavaju se tijekom cijele godine. 
II.
Prihvatljivi prijavitelji za javne potrebe u kulturi, za koje se sredstva osiguravaju u proračunu Grada Zadra, jesu ustanove u kulturi, umjetničke organizacije, umjetnici, udruge, druge fizičke i pravne osobe koje djeluju u sljedećim djelatnostima i područjima: 

1. Knjiga i nakladništvo 
2. Dramska i plesna umjetnost
3. Glazbena i glazbeno-scenska umjetnost
4. Vizualne umjetnosti
5. Audiovizualna djelatnost
6. Međunarodna kulturna suradnja
7. Kulturno-umjetnički amaterizam 
8. Interdisciplinarne i nove umjetničke i kulturne prakse
9. Zaštita, obnova i očuvanje kulturne baštine.

III.
Na ovaj Poziv prijava se može podnijeti, za financijsku podršku, za program/projekt koji doprinosi promicanju i razvoju kulture Grada Zadra zadovoljavajući kriterije navedene u dokumentu Kriteriji, koji čini sastavni dio ovog Poziva.

Od petnaest (15) navedenih kriterija, prijava mora zadovoljiti najmanje sedam (7) kako bi bila prihvatljiva.

Način prijave, rokovi, postupak dodjele, postupak objave rezultata, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava detaljno su opisani u Uputama za prijavitelje koje čine sastavni dio ovog Poziva.

IV.
Ukupna vrijednost ovog Poziva je 332.000,00 eura.

V.
Najniži iznos financiranja, koji se može zatražiti i/ili ugovoriti po pojedinom programu/projektu, je 400,00 eura, a najviši 50.000,00 eura.

Planira se ugovoriti dodjela financijskih sredstava za okvirno 80 programa/projekata.

VI.
Prihvatljivi prijavitelj, u okviru ovog Poziva, može podnijeti najviše jednu prijavu za pojedino područje u kulturi Grada Zadra, odnosno može podnijeti po jednu prijavu na više područja, sukladno registriranoj djelatnosti prijavitelja te vrsti i području planiranog programa.

Prijave na ovaj Poziv podnose se na propisanim obrascima koji čine sastavni dio ovog Poziva.

Važeća prijava obvezno sadrži dokumentaciju navedenu pod nazivom Popis dokumentacije i priloga koja čini sastavni dio ovog Poziva.

VII.
Način prijave detaljno je opisan u Uputama za prijavitelje te je iste potrebno proučiti, s obzirom na to da se e-prijava vrši na stranici: https://javni-poziv.grad-zadar.hr/. 

Dokumentacija, koju je potrebno priložiti i dostaviti, navedena je u Uputama za prijavitelje i Popisu dokumentacije i priloga te je dostupna na službenoj stranici Grada Zadra te na stranici https://javni-poziv.grad-zadar.hr/. 

Svi zainteresirani prijavitelji svoje prijave moraju dostaviti u propisanom roku popunjavanjem propisanih obrazaca i postavljanjem propisane dokumentacije isključivo elektroničkim putem (internet prijava) na stranici: https://javni-poziv.grad-zadar.hr/. 

VIII.
Rok za prijavu na ovaj Poziv traje od 1. rujna 2026. godine do 2. listopada 2026. godine.

Rok za podnošenje elektroničke prijave (internet prijava) u sustavu www.financijskepodrške.hr je 2. listopada 2026. godine, do 16:00 sati.

IX.
Bit će razmatrane samo pravovremeno dostavljene prijave, koje u cijelosti zadovoljavaju propisane uvjete ovog Poziva, te koje su podnesene na propisani način. 

Zadovoljavanje formalnih uvjeta Poziva utvrdit će nadležno Povjerenstvo te će prijave, koje su zadovoljile formalne uvjete, uputiti u daljnju proceduru. 

Programi se vrednuju/ocjenjuju na način opisan u Uputama za prijavitelje, temeljem propisanih Kriterija.

Zakašnjele prijave (popunjeni obrasci i dokumentacija postavljeni izvan roka), nepotpune prijave, rukom i/ili pisaćim strojem pisane prijave, prijave koje nisu dostavljene na propisanim obrascima ili na drugi način podnesene prijave protivno uvjetima ovog Poziva, neće biti razmatrane.

X.
Prijedlog Programa javnih potreba u kulturi Grada Zadra za 2027. godinu, utvrđuje Gradsko vijeće Grada Zadra. Usvojeni programi, i iznosi odobrenih sredstava, bit će objavljeni u Glasniku Grada Zadra. 

Prijavitelji usvojenih programa bit će pozvani na potpisivanje ugovora u propisanom roku od usvajanja Programa javnih potreba u kulturi Grada Zadra za 2027. godinu.

Prilikom potpisivanja ugovora, prihvaćeni prijavitelj dužan je dostaviti dokumentaciju za koju je navedeno da se tada dostavlja (vidi: Upute za prijavitelje i Popis dokumentacije koju dostavlja prijavitelj). 

XI.
Prijavitelji, koji prijavom nisu zadovoljili formalne uvjete Poziva, bit će obaviješteni o istome te mogu, u roku od 8 dana od dana primitka obavijesti, podnijeti pisani prigovor Povjerenstvu za prigovore na adresu navedenu u točki XII.

XII.
Prijave, koje su zadovoljile formalne uvjete Poziva, upućuju se na ocjenjivanje. 

Po završetku postupka ocjenjivanja, davatelj financijskih sredstava donosi odluku o dodjeli financijskih sredstava. 

Odluka o dodjeli financijskih sredstava (dalje u tekstu: Odluka) je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku. 

Odluka iz stavka 2. ovog članka dostavlja se javnom objavom na mrežnoj stranici davatelja financijskih sredstava. Dostava se smatra obavljenom istekom osmoga dana od dana javne objave na mrežnoj stranici davatelja financijskih sredstava.

Prigovor na Odluku podnosi se u roku od osam dana od dana dostave Odluke.

Prigovor se podnosi Povjerenstvu za prigovore, pisanim putem, u propisanom roku (stavak 5. ove točke) na adresu:

Grad Zadar - Upravni odjel za kulturu i šport
za Povjerenstvo za prigovore za Javni poziv za predlaganje programa javnih potreba u kulturi Grada Zadra za 2027. godinu
Narodni trg 1
23000 Zadar.

XIII.
Sva pitanja vezana uz ovaj Poziv mogu se postaviti Upravnom odjelu za kulturu i šport, isključivo elektroničkim putem, slanjem upita na adresu elektroničke pošte: javnipoziv.kultura@grad-zadar.hr. 

